Hierdie week is 'n bederf Pasella, saam met bekende oupa's en ouma's. Die aktrise, Annette Engelbrecht hark haar kleinkinders vir ons bymekaar. Cedwyn Joel deel die lekkerte van oupa wees en ons klok in vir 'n ritmiese kuier saam met Riaan van Rensburg, sy gesin en natuurlik oupa en ouma.
Annette het in haar vyftigs vir 8 jaar in Engeland gaan studeer. Met al die kennis wat sy gedurende die tyd opgedoen het, het sy besluit om met haar terugkeer na Suid-Afrika dramaklasse in Nelspruit te begin gee. Behalwe vir Engeland, het sy ook al vir ‘n jaar in Malawi dramaklasse aangebied. Tussendeur die dramaklasse was Annette ook meer onlangs in films soos Pretville, Platteland en reekse soos ‘Elke Skewe Pot’ te sien. Sy beplan ook binnekort ‘n eenvrouvertoning spesaal vir die kunstefeeste.
Die akteur, Cedwyn Joel is veral bekend vir sy rol as Sonny Jacobs in Generations wat hy vir 10 jaar vertolk het. Hy was ook te sien in reekse soos, Onder Engele, Meeulanders, Swartwater een ook die films Jantjie en Four Corners.
Die 64-jarige akteur se loopbaan het reeds in 1984 begin, Na 33 jaar in die vermaaklikheidsbedryf bly hy ‘n gewilde gesig op die kassie.
Tussendeur sy akteursloopbaan het hy en sy vrou drie kinders grootgemaak en nou het hulle ook ‘n handvol kleinkinders wat hulle lekker besig hou. Sy dogter Portia Joel het in sy akteurs-voetspore gevolg. Hulle was saam in Generations te sien en speel ook tans saam op die sepie, Suidooster.
Riaan van Rensburg is veral bekend vir hoe hy die dromme saam met Noot vir Noot se musiekspan laat dreun. Hy het egter ook drie albums, insluitend ‘n boeremusiek album, agter sy naam.